Diari Oficial de la Generalitat Valenciana


Sumari del DOGV 2539, del 28-06-1995 (1995/835187)

ORDRE de 9 de juny de 1995, de la Conselleria de Treball i Afers Socials per la qual convoca subvencions per a les organitzacions sindicals, a càrrec dels crèdits pressupostaris de l'exercici de 1995.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/09/(1)/dof/vci/html**

### Dades del document

Número de DOGV
:   2539

Data del DOGV
:   28-06-1995

Secció del DOGV
:   DISPOSICIONS GENERALS

Número del document
:   1995/835187


Data del document
:   09-06-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 9 de juny de 1995, de la Conselleria de Treball i Afers Socials per la qual convoca subvencions per a les organitzacions sindicals, a càrrec dels crèdits pressupostaris de l'exercici de 1995.   
Atès que els sindicats o organitzacions sindicals de treballadors i funcionaris com a institucions de rellevància constitucional tenen encomanada la consecució de la defensa i promoció dels interessos socials i econòmics dels treballadors, la Conselleria de Treball i Afers Socials convoca anualment a càrrec dels pressupostos de la Generalitat Valenciana, una ajuda o subvenció a les susdites organitzacions sindicals a fi d'atendre la realització de les finalitats pròpies, i que es distribueix seguint criteris d'objectivitat, representativitat i publicitat, sobre la base dels resultats assolits, en l'àmbit territorial de la nostra comunitat autònoma, tant en les eleccions a representants dels treballadors en les empreses, com en les eleccions fetes per determinar els òrgans de representació del personal al servei de les administracions públiques.   
Atés que durant l'any 1995, d'acord amb el que disposa la transitòria segona de la Llei 11/1994, d'1 de maig, i en la disposició transitòria primera de la Llei 18/1994, de 30 de juny, es prorroguen els mandats dels representants dels treballadors i funcionaris fins a la celebració de noves eleccions; aquesta circumstància, juntament amb l'establert per la disposició addicional primera de la Llei Orgànica de Llibertat Sindical, en la redacció donada per la Llei 11/1994, de 19 de maig, determina que la mesura de la representativitat en 1995 haurà de fer-se considerant els mandats vigents l'1 de gener d'enguany.  
En atenció d'aquests motius, i d'acord amb l'article 35 de la Llei 5/1983, de 30 de desembre, del Govern Valencià (DOGV de 30 de desembre de 1983), i amb l'article 2 del Decret 40/1994, de 21 de febrer, del Consell de la Generalitat Valenciana (DOGV 08.03.94),  
ORDENE:  
Article primer  
Es convoquen subvencions per a l'exercici de 1995, per distribuir entre els sindicats o organitzacions sindicals que ho sol·liciten dins del termini i en la forma escaient, en proporció a llur representativitat segons els resultats en l'àmbit territorial de la Comunitat Valenciana, en les eleccions a representants dels treballadors en les empreses, i en les eleccions per a determinar els òrgans de representació del personal al servei de les administracions públiques, i s'hi consideraran, tant els mandats prorrogats com els nous resultats electorals, a l'1 de gener de 1995.  
Aquestes subvencions es finançaran amb a càrrec de la línia de subvenció 401/000/95 Ajudes a les Organitzacions Sidicals de l'aplicació pressupostària 94.54.106.76.9 d'aquesta Conselleria per un import global màxim de tres-cents cinquanta-sis milions dues-centes cinquanta mil pessetes (152.105.290 PTA).  
Article segon  
Els sindicats o organitzacions sindicals que hagueren obtingut algun delegat de personal, membres de comité d'empresa o de juntes de personal, en les eleccions i àmbit a que fa referència l'article anterior, podran sol·licitar al conseller de Treball i Afers Socials l'atorgament d'una subvenció mitjançant un escrit, al qual s'haurà d'adjuntar la documentació següent:  
1) Document fefaent que acredite la representació de la persona que actue en nom del sindicat o organització sindical sol·licitant; la representació es podrà acreditar per qualsevol de les formes establertes en l'article 32.3 de la Llei 30/1992, de 26 de novembre.  
En el supòsit que l'entitat sindical sol·licitant fos una federació o confederació, i demanara la subvenció en nom de les organitzacions sindicals integrades o afiliades en aquesta, hi haurà d'acompanyar documentació acreditativa on conste l'autorització, de manera fefaent, de dites organitzacions perquè la confederació puga sol·licitar i percebre, en llur nom, la subvenció interessada.   
Quan es tracte d'una coalició electoral i l'atribució dels resultats electorals conste verificada, el sindicat o organització sindical que sol·licite la subvenció, per ella mateix i en nom i representació del coalitzat, hi haurà d'adjuntar, de manera fefaent, l'autorització expressa d'aquest perquè sol·licite i perceba, si s'escau, la subvenció en el seu nom.   
2) Certificat lliurat per la Direcció General de Treball d'aquesta Conselleria, referent a les eleccions a representants dels treballadors en les empreses i de les eleccions als òrgans de representació del personal al servei de l'administració autonòmica, acreditativa del nombre de representants obtinguts per la central sindical peticionària, en l'àmbit geogràfic de la Comunitat Valenciana, referida als mandats vigents el dia u de gener de 1995.  
3) Respecte dels resultats obtinguts, en les eleccions a òrgans de representació del personal al servei d'altres Administracions Públiques en l'àmbit territorial d'aquesta comunitat autònoma, l'organització sindical peticionària de la subvenció deurà acreditar el total de representants atribuïts a aquesta, respecte dels mandats vigents el dia u de gener de 1995.  
4) Documentació acreditativa de trobar-se, l'organització sindical sol·licitant, al corrent de llurs obligacions tributàries i amb la Seguretat Social, de conformitat amb l'article 47.7 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 (DOGV de 17.7.91), i l'Ordre de la Conselleria d'Economia i Hisenda de 7 de gener de 1991.  
5) Fotocòpia de la targeta de persones jurídiques amb el número d'identificació fiscal.   
Article tercer  
Les sol·licituds de subvenció a què fa referència aquesta ordre hauran de presentar-se dins el termini de 30 dies hàbils següents a la publicació en el Diari Oficial de la Generalitat Valenciana.   
Article quart  
El conseller de Treball i Afers Socials, resoldrà sobre les sol·licituds presentades, després dels actes d'instrucció corresponents i d'acord amb els criteris establerts en l'article primer.  
El termini màxim per a tramitar i resoldre les sol·licituds serà de quatre mesos comptadors des de la data d'acabament del termini de presentació de sol·licituds que es fixa en aquesta ordre. Si no se'n produeix resolució expressa en aquest termini, caldrà entendre desestimada la sol·licitud formulada.  
La Conselleria de Treball i Afers Socials, ordenarà la pràctica dels tràmits necessaris per a l'oportuna transferència de les subvencions a cadascuna de les organitzacions sindicals que haguessen fet la petició en el termini i acreditat els requisits i condicions exigits en aquesta disposició.  
Article cinqué  
La resolució d'aquesta Conselleria per la qual es procedirà a concedir o a denegar la subvenció sol·licitada exhaurirà la via administrativa i en contra seu es podrà interposar un recurs contenciós administratiu, en el termini de dos mesos comptadors des de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 58 de la Llei Reguladora de la Jurisdicció Contenciosa Administrativa, de 27 de desembre de 1956.  
Una vegada dictada la resolució de concessió, es lliurarà l'import total de la subvenció reconeguda a cada organització sindical, amb la prèvia certificació dels seus òrgans de govern en la qual expressament conste el compromís de destinar els fons públics als fins propis d'aquesta organització sindical.  
En el termini de 30 dies des que s'efectue el lliurament de la subvenció, l'organització sindical beneficiària haurà d'aportar una certificació dels seus òrgans de govern on conste l'anotació en la comptabilitat del sindicat, de l'import total de la subvenció concedida.  
DISPOSICIó FINAL  
Autoritze el director general de Treball d'aquesta Conselleria a desplegar les normes i procediments de tramitació de les subvencions que disposa aquesta ordre.  
València, 9 de juny de 1995.  
El conseller de Treball i Afers Socials,  
FRANCISCO JAVIER SANAHUJA SANCHIS


Còpia Permalink ELI